Метадычныя рэкамендацыі па вучэбным прадмеце
“Літаратурнае чытанне” для ІІІ класа ўстаноў агульнай сярэдняй адукацыі
з беларускай і рускай мовамі навучання і выхавання

Урок 14. Мікола Мятліцкі. “На мове роднай”

**ЗАДАЧЫ:** удасканальваць навык правільнага вымаўлення гукаў і захавання акцэнталагічных норм пры чытанні; узбагачаць слоўнікавы запас вучняў лексікай твора; фарміраваць уменне вызначаць і асэнсоўваць маральна-этычную праблему адносін людзей да беларускай мовы, выхоўваць у вучняў жаданне вывучаць яе; вучыць самастойна вызначаць настрой і тэму верша, фармуляваць яго галоўную думку.

Ход урока

Праверка дамашняга задання

Выразнае чытанне на памяць верша Адама Русака “Мой край”.

Маўленчая размінка

Арганізуецца на аснове верша Раісы Раманчук (с. 48). Вучні самастойна чытаюць твор.

Пытанні і заданні:

- Пра што расказваецца ў вершы? Якой тэме ён прысвечаны?

- Якую мару выказвае паэтэса ў сваім творы? Прачытайце адпаведныя радкі.

- Растлумачце сэнс апошніх двух радкоў:

*Радзіму, Мову, Маці*

*Ніяк не раздзяляюць!*

- Усе тры словы (***Радзіма***, ***Мова***, ***Маці***) напісаныя з вялікай літары. Як вы думаеце чаму?

Пасля вучнёўскіх разважанняў настаўніку варта акцэнтаваць увагу на тым, што слова ***Радзіма*** пішацца з вялікай літары тады, калі ідзе гаворка пра тэрыторыю ўсёй нашай рэспублікі. Ёсць напісанне гэтага слова і з малой літары, калі апавядаецца пра пэўнае канкрэтнае месца, куток. Горад Бяроза — мая *радзіма*. Год малой *радзімы*.

Словы ***Мова*** і ***Маці*** згодна з правіламі правапісу пішуцца з малой літары. Але паэтэса Раіса Раманчук у вершы надае ім важнае, асаблівае значэнне. На думку аўтара, чалавеку без мовы і маці, як і без Радзімы, немагчыма жыць.

Затым адпрацоўваецца навык правільнага вымаўлення гукаў і захавання акцэнталагічных норм пры чытанні верша.

Работа з творам Міколы Мятліцкага “На мове роднай”

Падрыхтоўка да першаснага ўспрыняцця верша:

1) слоўнікавая работа. Вучням прапануецца спачатку самастойна патлумачыць значэнне слоў ***пяшчота*** і ***вячоркі***, затым, пазнаёміўшыся з артыкуламі рубрыкі “Тлумачальны слоўнік” (с. 48), скласці з гэтымі словамі ўласныя сказы;

2) адказаць на пытанне “Якую мову вы лічыце для сябе роднай?” і патлумачыць чаму.

Чытанне верша настаўнікам. Адказы на пытанне “Якія думкі ўзніклі ў вас падчас слухання твора Міколы Мятліцкага?”.

Вучні самастойна чытаюць твор, вызначаюць яго агульны настрой.

Гутарка па змесце, выбарачнае чытанне, маляванне словамі вобразных карцін да верша, вызначэнне тэмы і галоўнай думкі твора па пытаннях і заданнях 1–5 (с. 49).

Падрыхтоўка да выразнага чытання твора.

Верш “На мове роднай” хоць і малы па аб’ёме, але патрабуе значнай увагі трэцякласнікаў пры падрыхтоўцы да выразнага чытання, якое варта праводзіць “паслупковым шляхам”. Спачатку настаўнік выказвае рэкамендацыі, як трэба чытаць, і сам дэкламуе, а затым прапануе больш здольным вучням паўтараць за ім. Пасля дае магчымасць асобным вучням выразна прачытаць усе тры слупкі згодна з патрабаваннямі.

Верш пачынаецца са сказа, у якім прысутнічае супрацьпастаўленне. На месцы працяжніка ў час чытання вытрымліваецца лагічная паўза. Да працяжніка голас ідзе на павышэнне, пасля яго — на паніжэнне.

У першай і апошняй строфах сказы па мэце выказвання апавядальныя, таму чытаць іх трэба са звычайнай інтанацыяй і ў прывычным тэмпе. Другой страфе надаецца гучнасць і бадзёрасць — пра гэта нагадваюць клічнікі.

Настаўнік паказвае ўзор выразнага чытання сказаў і са шматкроп’ем: *“Гукай вясну з зямной далечы…”* і *“Чаруюць нас красой нязводнай…”*. Тут дэкламатар павінен прадэманстраваць незакончанасць выказвання, зрабіць на гэтым месцы больш значную лагічную паўзу. Паэт паставіў шматкроп’е, каб паказаць сваю ўсхваляванасць: нават цяжка адшукаць патрэбныя словы, каб выказаць свае пачуцці.

Важна звярнуць увагу трэцякласнікаў і на выразнае чытанне сказаў са звароткамі, якія прысутнічаюць у другой страфе: *“— Дзень добры, / сонейка над гаем!”* і *“Вітанне шлю, / марозны вечар!”*. Перад звароткамі робіцца невялікая лагічная паўза (/).

У вершы прысутнічае шмат аднародных членаў сказа, якія чытаюцца з інтанацыяй пералічэння і лагічнымі націскамі.

Напрыканцы ўрока настаўнік чытае загадкі, вучні адгадваюць іх, пасля чаго складаюць сказы (невялікі тэкст) са словамі-адгадкамі.

На паляне і на ўзлеску,

Ля бярозак ніцых,

Дзе раней цвілі пралескі,

Спеюць смачныя … *(суніцы).*

Хаткі не будуе,

Дзетак не гадуе.

У чужым гняздзе

Яйка пакладзе.

Па лясах лятае,

Некага гукае. *(Зязюля.)*

Працаўніца шчыравала,

Мех арэхаў назбірала.

І грыбоў шмат насушыла,

Спелых шышак нанасіла,

Прыхавала ўсё ў дупло,

Каб зімой на стол было. *(Вавёрка.)*

Цвітуць і на лузе, і ў полі

Чырвоныя дзіўныя шапкі

І дораць турботлівым пчолам

Нектар свой салодкі і пахкі. *(Канюшына.)*

Белай пенай пад акном

Куст квітнее майскім днём.

Вельмі радуе, здзіўляе,

Звонкі водар разлівае*. (Бэз.)*

Дамашняе заданне

Падрыхтавацца да выразнага чытання твора.

Вынік урока

- Чаму неабходна вывучаць родную мову?

Урок 15. Уладзімір Караткевіч. “Мая Беларусь”

**ЗАДАЧЫ:** узбагачаць слоўнікавы запас вучняў лексікай твора; фарміраваць правільнае, асэнсаванае, беглае і выразнае чытанне твора цэлымі словамі; развіваць уменне дакладна адказваць на пытанні; вучыць выказваць свае адносіны да прачытанага, вызначаць тэму і галоўную думку твора.

Ход урока

Праверка дамашняга задання

Заслухаць і ацаніць выразнае чытанне верша Міколы Мятліцкага “На мове роднай”.

Работа з творам Уладзіміра Караткевіча “Мая Беларусь”

Падрыхтоўка да першаснага ўспрыняцця тэксту:

а) слоўнікавая работа (с. 50): вучні спрабуюць самі патлумачыць лексічнае значэнне слоў ***супярэчыць***, ***збажына***, ***калясніца***, ***партызан***, а затым самастойна чытаюць змест артыкулаў, складаюць сказы са словамі, змешчанымі ў слоўніку;

б) адказ на пытанне “Што вы ведаеце пра паходжанне назвы нашай краіны — Беларусь?” .

Выразнае чытанне апавядання настаўнікам і ацэнка прачытанага зместу вучнямі.

Трэцякласнікі яшчэ раз самастойна чытаюць апавяданне з мэтай адказу на пытанне 1 (с. 52) метадычнага апарату.

Аналітычная гутарка і выбарачнае чытанне па пытаннях і заданнях 2–7.

Рубрыка “Давайце абмяркуем” (с. 52): вусныя аповеды вучняў з уласнага жыццёвага вопыту пра назіранні за бусламі.

Калектыўнае складанне казкі па малюнках, пытаннях, апорных словазлучэннях і сказах (рубрыка “Творчае заданне”, с. 52, 53).

З мэтай эфектыўнай работы прапануем прытрымлівацца паслядоўнасці змешчаных заданняў. Спачатку вучні самастойна разглядаюць усе чатыры малюнкі. Затым настаўнік да кожнага малюнка чытае ўголас адпаведнае пытанне з задання 2. Дзеці спрабуюць здагадацца пра прычыну канфлікту, які ўзнік паміж героямі. Настаўніку варта падказаць дзецям, з‑за чаго, магчыма, спрачаюцца Бусел, Васілёк і Лянок. Далей вучні самастойна знаёмяцца з апорнымі словазлучэннямі і сказамі, размяркоўваюць, якое з іх падыдзе да пэўнага кадра. Вынікам стане невялікі падрыхтаваны маналог асобных вучняў да кожнага малюнка.

Дамашняе заданне

Выразнае чытанне апавядання Уладзіміра Караткевіча “Мая Беларусь”.

Вынік урока

- Чаму, на вашу думку, бусел з’яўляецца сімвалам Беларусі?

Урок 16. Пімен Панчанка. “Песня пра Мінск”

**ЗАДАЧЫ:** фарміраваць уменне вылучаць вобразныя словы, вызначаць настрой, тэму і галоўную думку твора; развіваць уменне бачыць вобразныя малюнкі, створаныя паэтам у вершы; вучыць ствараць вусныя малюнкі гарадскога пейзажу; выхоўваць цікавасць да чытання твораў пра населеныя пункты.

**АБСТАЛЯВАННЕ:** фотаздымкі славутых мясцін Мінска; аўдыязапіс песні “Мой Мінск” (сл. П. Панчанкі, муз. І. Лучанка).

Ход урока

Праверка дамашняга задання

Выразнае чытанне апавядання Уладзіміра Караткевіча “Мая Беларусь”.

Работа з творам Пімена Панчанкі “Песня пра Мінск”

Падрыхтоўка да першаснага ўспрыняцця тэксту:

1) разгляд фотаздымкаў славутых мясцін горада Мінска;

2) адказ на пытанні “Што адлюстравана на здымках?”, “Хто з вас быў у сталіцы нашай рэспублікі?”, “Якія цікавыя мясціны вы бачылі?”;

3) паведамленне тэмы ўрока. *(Сёння мы пазнаёмімся з вершам Пімена Панчанкі, які быў пакладзены на музыку і стаў песняй. Верш так і называецца — “Песня пра Мінск”.)*

Настаўнік чытае верш, вучні вызначаюць уласныя адносіны да твора і аўтарскія адносіны да Мінска.

Самастойнае чытанне верша вучнямі з мэтай вызначэння яго настрою.

Адказы на пытанні 1–5 (с. 55), выбарачнае чытанне, вызначэнне тэмы і асноўнай думкі верша; вуснае апісанне гарадскіх малюнкаў; назіранне за рыфмай і рытмам твора.

Пры аналізе верша варта раскрыць сэнс радкоў *“Пад небам жураўліным // Жыві, квітней пад зоркай залатой”*. Словазлучэнне *“пад зоркай залатой”* сведчыць пра прысваенне Мінску звання “Горад-герой” за гераізм і мужнасць, праяўленыя гараджанамі-падпольшчыкамі ў гады Вялікай Айчыннай вайны.

Адпрацоўка ўмення вызначаць мэту выразнага чытання (што трэба перадаць слухачам пры чытанні), выбар тону ў адпаведнасці з эмацыянальным станам дзейнай асобы, выдзяленне з дапамогай лагічнага націску важных слоў(гл. урок 3).

Слуханне песні “Мой Мінск”. Адказы на пытанні “Ці спадабаўся музычны твор? Чаму?”, “Якія радкі асабліва кранулі ваша сэрца?”.

Пры наўянасці часу настаўнік прапануе трэцякласнікам разгадаць **крыжаванку “Сталіца”**.

**1с**

**т**

**а**

**л**

**і**

**6ц ц**

**а**

3

7

2

5

4

1. Спартыўны комплекс з футбольным полем, пляцоўкамі для спаборніцтваў і трэніровак, трыбунамі для гледачоў. *(Стадыён.)*

2. Гарадская падземная электрычная чыгунка. *(Метро.)*

3. Будынак, у якім ставяцца спектаклі. *(Тэатр.)*

4. Установа, якая збірае і захоўвае кнігі для грамадскага карыстання. *(Бібліятэка.)*

5. Навучальная ўстанова, у якой атрымліваюць вышэйшую адукацыю. *(Універсітэт.)*

6. Будынак з амфітэатрам і арэнай, прызначаны для выступленняў акрабатаў, клоўнаў, дрэсіроўшчыкаў, гімнастаў. *(Цырк.)*

7. Установа, у якой здымаюць кіно. *(Кінастудыя.)*

Дамашняе заданне

Падрыхтавацца да выразнага чытання верша.

Вынік урока

- Калі б вы былі паэтам ці кампазітарам, якое месца вы ўславілі б у сваім творы? Абгрунтуйце адказ.

Урок 17. Уладзімір Мяжэвіч. “Цяцерка”

**ЗАДАЧЫ:** фарміраваць правільнае, асэнсаванае, беглае і выразнае чытанне твора цэлымі словамі; удасканальваць навык правільнага вымаўлення гукаў і захавання акцэнталагічных норм пры чытанні; узбагачаць слоўнікавы запас вучняў лексікай твора; фарміраваць чытацкія ўменні: назіраць за эмацыянальным станам герояў, даваць ім характарыстыку на аснове ўчынкаў, прагназаваць змест да часткі твора; развіваць уменне вызначаць тэму і галоўную думку твора; выхоўваць любоў і беражлівае стаўленне да прыроды.

**АБСТАЛЯВАННЕ:** фотаздымак або малюнак цецерука і цяцеркі.

Ход урока

Праверка дамашняга задання

Ацаніць чытанне верша Пімена Панчанкі “Песня пра Мінск”.

Маўленчая размінка

Настаўнік прапануе вучням узгадаць, што яны ўжо ведаюць з папярэдніх класаў пра скорагаворку. Як яна чытаецца? Для чаго людзі прыдумалі гэты жанр?

Настаўнік падагульняе меркаванні дзяцей: “Скорагаворкі яшчэ называюць хуткагаворкамі. Скорагаворкі ёсць народныя і аўтарскія. Іх змест просты, часта наіўны, але пабудаваны на складаных для вымаўлення словах і словазлучэннях. Скорагаворкі прызначаны для трэніроўкі выразнага вымаўлення слоў і складоў пры дэкламацыі (чытанні па-майстэрску, спяванні). Часта імі карыстаюцца дыктары тэлебачання і радыё, вядучыя канцэртных праграм, артысты тэатра і кіно, настаўнікі. Для таго каб навучыцца хутка і правільна вымаўляць словы скорагаворкі, спачатку трэба разабрацца, пра што ў ёй апавядаецца. Першы раз тэкст чытаецца ў павольным тэмпе, а потым з нарастаючай хуткасцю, але так, каб гучалі правільна і без пропуску ўсе гукі ў словах.

Па такім алгарытме настаўнік і дзеці працуюць над скорагаворкай Міхася Пазнякова пра сям’ю цецерукоў, разглядаюць малюнак ці фотаздымак з адлюстраваннем цецерука і цяцеркі, звяртаюць увагу на літары, выдзеленыя ў словах скорагаворкі. Спачатку скорагаворку прачытваюць уголас 2‑3 вучні, затым — усе вучні хорам з рознай хуткасцю.

Работа з творам Уладзіміра Мяжэвіча “Цяцерка”

Падрыхтоўка да першаснага ўспрыняцця тэксту:

1) адказы на пытанні і заданне настаўніка:

- З апорай на малюнак (фотаздымак) апішыце знешні выгляд птушкі (назва птушкі, яе велічыня, афарбоўка, асаблівасці будовы частак цела: дзюбы, вачэй, хваста).

- Дзе жывуць цецерукі?

- Чым яны харчуюцца?

2) інфармацыя настаўніка з мэтай пашырэння кругагляду вучняў:

*Цецерукі распаўсюджаны на тэрыторыі Беларускага Паазер’я і Палесся. Цецярук прыцягвае да сябе ўвагу сваім шыкоўным апярэннем — чорна-карычневым, з металічна-фіялетавым бляскам, з белай паласой на крылах. Хвост у яго нагадвае лiру (дэманструецца адпаведны малюнак). На галаве птушкі вылучаецца чырвонае брыво.*

*Цяцерка меншая за цецерука і падобная на звычайную свойскую курыцу. Яе апярэнне шэра-карычневае, стракатае і не такое прывабнае, як у самца.*

*Памеры цецерукоў дасягаюць 60 см, вага — да 2 кг. Харчуюцца яны пупышкамі, каташкамі, парасткамі і насеннем дрэў, ягадамі, збожжам;*

3) раскрыццё лексічнага значэння слова ***пал*** (с. 56). Разгляд ілюстрацыі да твора (с. 58).

Настаўнік чытае тэкст “Цяцерка”, спыняецца на сказе *“Тут птушка!”* (с. 57), пасля чаго просіць вучняў выказаць думкі пра тое, як далей будуць развівацца падзеі. Паслухаўшы варыянты развіцця падзей, настаўнік заканчвае чытанне тэксту. Праводзіцца супастаўленне аўтарскага варыянта канцоўкі і меркаванняў вучняў.

Высвятленне эмацыянальнага ўздзеяння твора на трэцякласнікаў:

- Якія ўрыўкі апавядання выклікалі ў вас страх і шкадаванне? Прачытайце

гэтыя эпізоды.

Самастойнае чытанне тэксту вучнямі.

Гутарка па пытаннях і заданнях 1–8 (с. 59), выбарачнае чытанне, характарыстыка вобразаў цяцеркі і ратавальнікаў — малога Рыгоркі і апавядальніка; выказванне ўласных адносін да персанажаў, іх учынкаў і зместу твора.

Пры вызначэнні тэмы і галоўнай думкі апавядання настаўнік можа скіраваць увагу дзяцей на прыказкі, загадзя змешчаныя на дошцы (*Радзіма — маці, умей за яе пастаяці. Усякаму мілая свая старана. У родным лесе і куст родны.*), з якіх вучні выбіраюць тую, што дапамагае раскрыць асноўную думку тэксту. *(“Радзіма — маці, умей за яе пастаяці”. Тэма адносін людзей да прыроды, тэма абароны сваёй радзімы — гнязда і дзяцей — цяцеркай.)*

Вызначэнне лагічна закончаных частак у апавяданні.

Настаўнік прапануе прачытаць першае пытанне рубрыкі “работа ў парах (групах)” (с. 59) і знайсці адказ на яго, зачытаць адпаведную частку тэксту.

Затым вучні знаходзяць адказы на другое, трэцяе пытанні і г. д. Трэцякласнікі перачытваюць тэкст і знаходзяць мяжу кожнай часткі. Затым арганізуецца работа ў парах — пераказ тэксту па пытаннях.

Арганізаваць работу ў пары ці групе можна двума шляхамі: першы — калі вучні па чарзе чытаюць пытанне і даюць на яго вусны адказ; другі — спачатку адзін вучань чытае ўсе прапанаваныя пытанні і тут жа на іх адказвае, затым гэтак жа працуе і сусед па парце.

Другім варыянтам гэтых заняткаў можа стаць арганізацыя самастойнай работы трэцякласнікаў па фарміраванні ў іх чытацкай адукаванасці, калі пасля самастойнага перачытвання зместу апавядання “Цяцерка” вучні атрымліваюць пяць заданняў, на якія трэба даць пісьмовыя адказы з выкарыстаннем самога тэксту:

*Паважаны сябар!*

*Для самастойнай працы па мастацкім творы выбрана апавяданне* ***Уладзіміра Мяжэвіча “Цяцерка”*** *(с. 56–58). Перачытай яго яшчэ раз, адкажы на наступныя пытанні і выканай заданні.*

**1. Якая бяда здарылася ў лесе?**

а) Вецер паламаў дрэвы і кусты;

б) у лесе быў пажар;

в) гняздо цяцеркі было разбурана;

г) у цяцеркі згубіліся птушаняты.

**2. Знайдзі і прачытай сказ з апісаннем цяцеркі. На якім з малюнкаў, згодна з апісаннем, адлюстравана гэтая птушка?**

а) 

в) 

б) 

г) 

**3. Чаму цяцерка біла ратавальнікаў крыламі, шыпела, а пазней нават дзеўбанула Рыгорку ў патыліцу?**

а) Такім чынам птушка помсціла людзям за ўчынены пажар.

б) цяцерка была смелай і не баялася людзей;

в) так яна паводзіла сябе “ад трывогі і страху за дзяцей”;

г) птушка была напалоханая і не ведала, што рабіць.

**4. На якую тэму напісаны гэты твор?**

а) Лясныя пажары;

б) абарона свайго роднага кута і дзяцей;

в) гераізм людзей у мірны час;

г) жыццё лясных птушак.

**5. Аўтар напісаў гэты тэкст, каб усе зразумелі, што…**

а) нават птушкі абараняюць сваё гняздо і дзяцей;

б) у жыцці людзей заўсёды ёсць месца для подзвігу;

в) нельга ў лесе разводзіць вогнішча;

г) падчас пажару чалавеку трэба прыняць удзел у яго тушэнні.

***Адказы:*** *1 — б; 2 — г; 3 — в; 4 — б; 5 — а.*

Пасля праверкі выкананых заданняў і выпраўлення памылак настаўнік пераходзіць да вызначэння лагічна закончаных частак у апавяданні і арганізуе работу па падрыхтоўцы вучняў да пераказу твора па пытаннях.

Дамашняе заданне

Падрыхтаваць пераказ апавядання Уладзіміра Мяжэвіча “Цяцерка” па пытаннях, змешчаных на с. 59 вучэбнага дапаможніка.

Вынік урока

- Чаму апавяданне “Цяцерка” знаходзіцца ў раздзеле “Чалавек без Радзімы што салавей без песні”? Абгрунтуйце сваю думку (рубрыка “Давайце абмяркуем”, с. 60).

Урок 18. Пятрусь Броўка. “Песня хлебу”. Падагульненне па раздзеле “Чалавек без Радзімы што салавей без песні”

**ЗАДАЧЫ:** удасканальваць навык правільнага вымаўлення гукаў і захавання акцэнталагічных норм пры чытанні; узбагачаць слоўнікавы запас вучняў лексікай твора; фарміраваць чытацкія ўменні (знаходзіць у паэтычных творах з дапамогай выбарачнага чытання адказы на пытанні настаўніка, вызначаць тэму і галоўную думку верша); выхоўваць павагу да хлебаробаў, беражлівыя адносіны да хлеба; падагульніць веды вучняў па вывучаным раздзеле.

**АБСТАЛЯВАННЕ:** фотаздымак (малюнак) або гербарый жыта і аўса.

Ход урока

Праверка дамашняга задання

Пераказ апавядання Уладзіміра Мяжэвіча “Цяцерка”.

Маўленчая размінка

Вучні чытаюць і адгадваюць загадкі Міхася Пазнякова пра жыта і авёс (с. 60). Пры разглядзе малюнкаў-адказаў увага акцэнтуецца на знешнім выглядзе аўса і жыта, вызначаюцца іх адметныя характарыстыкі (дэманструюцца малюнкі ці гербарый).

Работа з вершам Петруся Броўкі “Песня хлебу”

Падрыхтоўка да першаснага ўспрыняцця тэксту:

1) адказ на пытанне “Якія прадукты харчавання выпякаюць з жыта? Аўса?”;

2) слоўнікавая работа: удакладненне лексічнага значэння слоў ***прывабны*** і***спорыцца*** ***дбайна***, пабудова словазлучэнняў з імі.

Успрыманне на слых верша “Песня хлебу”.

Высвятленне першаснага ўспрыняцця: “Ці спадабаліся вам радкі песні Петруся Броўкі? Патлумачце”.

Вучні чытаюць верш самі сабе з мэтай вызначэння эмацыянальнага настрою твора.

Гутарка па пытаннях і заданнях 1–8 (с. 61, 62). Вызначэнне тэмы і асноўнай думкі верша.

Адпрацоўка ўмення вызначаць мэту выразнага чытання (што трэба перадаць слухачам пры чытанні), выбіраць тон у адпаведнасці з эмацыянальным станам персанажа твора, вылучаць з дапамогай лагічнага націску сэнсава важныя словы.

Выразнае чытанне верша.

Рубрыка “У свеце прыгожага”: вуснае апісанне рэпрадукцыі карціны Юрыя Мікалаева “Хлябы” з апорай на пытанні, змешчаныя на с. 63.

Праверка ведаў і ўменняў вучняў. Адказы на пытанні, выкананне заданняў (рубрыка “Праверце сябе”на с. 63, 64).

Пасля вуснага падагульнення настаўнік можа прапанаваць вучням даць пісьмовыя адказы на наступныя пытанні і заданні:

1. Хто аўтар твора? Укажы з дапамогай стрэлак.

Пімен Панчанка

Адам Русак

Пятрусь Броўка

“Мой край”

“Песня пра Мінск”

“Песня хлебу”

“Цяцерка”

Уладзімір Мяжэвіч

2. Пра каго ці пра што гаворыцца ў вершы Пімена Панчанкі? Напішы прапушчанае слова.

*Мой родны \_\_\_\_\_\_\_\_\_\_\_\_\_\_\_\_\_\_\_\_,*

*Пад небам жураўліным*

*Жыві, квітней пад зоркай залатой.*

*Ты для мяне на ўсёй зямлі — адзіны,*

*Цябе люблю я ўсёй душой.*

3. Вызнач тэмы твораў. Злучы назвы твораў з тэмамі.

“На роднай мове” М. Мятліцкага

“Цяцерка”

У. Мяжэвіча

*Абарона дзяцей*

*і жылля*

*Беларуская мова*

“Песня пра Мінск”

П. Панчанкі

*Радзіма*

4. Падкрэслі словы, з дапамогай якіх паэт Пятрусь Броўка ажыўляе хлеб у вершы “Песня хлебу”.

*Хлеб праз вітрыны*

*Кожнага кліча,*

*Сам на паліцы*

*Сеўшы як быццам.*

5. Чаму цяцерка з аднайменнага апавядання Уладзіміра Мяжэвіча не ўцякла падчас пажару ў лесе, а мужна бараніла сваё гняздо?

а) Напэўна, ад страху не ведала, што робіць;

б) была смелай і не баялася людзей;

в) хацела ўратаваць ад смерці сваіх дзяцей і маленькую радзіму — гняздо;

г) відаць, не пусцілі яе лясны агонь і дым.

Адказы:

1) “Мой край” — А. Русак, “Песня пра Мінск” — П. Панчанка, “Песня хлебу” — П. Броўка, “Цяцерка” — У. Мяжэвіч.

2) Мінск.

3) Абарона дзяцей і жылля — “Цяцерка” У. Мяжэвіча, беларуская мова — “На роднай мове” М. Мятліцкага, Радзіма — “Песня пра Мінск” П. Панчанкі.

4) *Хлеб праз вітрыны*

*Кожнага кліча,*

*Сам на паліцы*

*Сеўшы як быццам.*

5) в.

Дамашняе заданне

Канкрэтызацыя заданняў да ўрока пазакласнага чытання па тэме “Прыгажэйшая на свеце — беларуская зямля”.

Рэфлексіўны этап

Звярніце ўвагу на пастаўленыя ў пачатку раздзела задачы (с. 45). З якімі з іх вы справіліся лёгка? Што не атрымалася? Над чым патрэбна яшчэ папрацаваць?

Урок 19. Пазакласнае чытанне па тэме “Прыгажэйшая на свеце — беларуская зямля”.

**ЗАДАЧЫ:** арганізаваць чытанне і знаёмства з кнігамі пра адносіны пісьменнікаў да роднага кута і Радзімы, мовы і славутасцей нацыянальнай культуры беларускага народа; фарміраваць чытацкі інтарэс да твораў патрыятычнай тэматыкі; выхоўваць у трэцякласнікаў любоў да роднай зямлі і гонар за набыткі духоўнай і матэрыяльнай спадчыны свайго народа.

**АБСТАЛЯВАННЕ:** відэазапіс песні “Беларусь — мой дом” (аўтар — Ірына Бейня); выстава кніг на патрыятычную тэму; карткі з крыжаванкай і контурамі цягніка, назвы станцый.

Ход урока

Гэты ўрок пазакласнага чытання лепш правесці ў форме падарожжа па ўмоўных станцыях, назвы якіх загадзя змешчаны на класнай дошцы на асобных белых аркушах: “радзіма — Радзіма”, “Легендная”, “Прыгожая”, “Моўная”, “Славутая”, “Бібліятэчная”.

**1.** Дэманструецца відэазапіс песні “Беларусь — мой дом”, гучыць аўдыязапіс песні на словы Авяр’яна Дзеружынскага “Я спяваю, ты спявай!”. Слова настаўніка пра **тэму** і **задачы** чарговага ўрока пазакласнага чытання.

**2.** **Асноўная частка** **ўрока.** Абмеркаванне вызначаныхі самастойна прачытаных дома кніг і мастацкіх твораў, абмен думкамі аб прачытаным, дапаўненне і ўдасканаленне чытацкага вопыту трэцякласнікаў пачнецца з так званага набыцця квітка на цягнік.Настаўнік паведамляе, што зараз усе вучні знаходзяцца **на станцыі** пад назвай **“радзіма — Радзіма”**. Для таго каб сесці ў цягнік, трэба адказаць на наступныя пытанні і выканаць заданні:

- Паразважайце, чаму на ўказальніку гэтага населенага пункта такая дзіўная назва “радзіма — Радзіма”. *(З урокаў беларускай мовы і літаратурнага чытання вучні ўзгадаюць правапіс малой і вялікай літар у гэтых словах.)*

На старонку сшытка па літаратурным чытанні пакладзіце сваю левую далонь і абвядзіце яе контуры ручкай. У цэнтры намаляванай рукі напішыце словы “радзіма/Радзіма”. Што, на вашу думку, можна называць радзімаю/Радзімаю? На кожным пальчыку напішыце словы-назоўнікі.

радзіма/Радзіма

- Цікава, а што разумеюць пад словам “Радзіма” пісьменнікі? Давайце даведаемся з прачытаных твораў.

Настаўнік падзяляе вучняў на два варыянты згодна з колькасцю радоў у вучэбным кабінеце. Першаму варыянту прапануецца самастойна перачытаць тэкст Алеся Бадака “Маленькі чалавек у вялікім свеце”, другому — верш Васіля Жуковіча “Радзімаю нашай край гэты завецца”.

- У кожным мастацкім творы трэба знайсці словы-адказы на вышэйпастаўленае пытанне і дапісаць на пальцы рукі новыя назоўнікі. *(****Адказы:******1-ы******варыянт:*** *дом, кватэра, хата, вёска, горад, лес, рэчка, Беларусь,* *людзі;* ***2‑і******варыянт:*** *хвоі, галасы, узгоркі, раўніны, ляночак, песні, казкі, легенды, сябры, буслянкі, калыханкі.)*

У час калектыўнай праверкі вучні ўсяго класа папаўняюць свае запісы словамі з кожнага варыянта.

- Набыты квіткі. Можна адпраўляцца ў падарожжа. Прашу добра ўладкавацца і па жаданні праспяваць разам з выканаўцам песню.

Гучыць урывак з музычнага твора, якім пачынаўся ўрок.

- Наш цягнік прыбыў на **станцыю “Легендная”**.На ёй мы зробім невялікі прыпынак і паслухаем ад бабулі цікавую легенду “Адкуль пайшлі беларусы”.

Ролю бабулі, якая апранута ў нацыянальны беларускі строй, можа выканаць адна з вучаніц класа. Слухаецца яе падрабязны пераказ легенды.

Абмеркаванне легенды праводзіцца па пытаннях і заданнях:

- Як выглядала прырода да з’яўлення чалавека на зямлі? Знайдзіце і прачытайце адпаведныя радкі з легенды. Якія ўражанні выклікала ў вас гэтае апісанне? Чаму? Вучні чытаюць два першыя абзацы твора. Выказваюць свае ўражанні.

- Якія факты з жыцця першага чалавека падаюцца ў легендзе? Як яны характарызуюць чалавека? *(Пабудаваў хату, ажаніўся, у яго сям’і нарадзіліся дзеці. Гэта сведчыць пра гаспадарлівасць першага беларуса, пра яго жаданне працягнуць на зямлі чалавечы род.)*

- Як тлумачыць беларускі народ у легендзе невялікі памер тэрыторыі Беларусі ў параўнанні з іншымі краінамі свету? *(Тэрыторыя залежала ад палёту дзвюх птушак і бегу сабак, якія гналіся за імі. З улікам фізічных здольнасцей птушак зразумела, што яны не змаглі праляцець вельмі шмат.)*

- Якія факты ў легендзе можна лічыць рэальнымі, сапраўднымі? *(Сапраўднымі з’яўляюцца звесткі пра тэрыторыю краіны і наяўнасць на ёй дзвюх рэчак — Дзвіны і Дняпра.)*

Пасля адказу працягвае гучаць песня*.*

Настаўнік паведамляе вучням пра новы прыпынак — **станцыю** пад назвай **“Прыгожая”**.

- Такую назву яна атрымала не выпадкова. На ёй мы даведаемся, якія прыгожыя словы, вобразныя выразы падабралі паэты для нашай Радзімы.

Настаўнік падзяляе вучняў на варыянты. Кожнаму варыянту прапануе адшукаць у самастойна перачытаных вершах вобразныя словы і выразы. Верш Эдзі Агняцвет “Зямля з блакітнымі вачамі” даецца 1‑му варыянту, твор Пятра Глебкі “О Беларусь, мая калыска…” — 2‑му варыянту, 3‑му варыянту — Васіля Жуковіча “Няма даражэйшай зямлі”. Настаўнік па сваім жаданні можа прапанаваць і творы Уладзіміра Карызны “Наша Беларусь” ці Уладзіміра Мазго “Беларуска”. Звяртаем увагу, што не абавязкова вучням шукаць і зачытваць у паэтычных творах усе выяўленчыя сродкі.

- Пра што сведчаць падабраныя вобразныя словы і выразы паэтаў? *(Сведчаць пра іх глыбокую любоў да Радзімы і паэтычны талент аўтараў.)*

Гучыць мелодыя.

- Чарговы прыпынак**— станцыя “Моўная”**. Нашы паэты напісалі шмат вершаў, прысвечаных беларускай мове, роднаму слову. Цікава, якія прыгожыя і вобразныя словы, выразы аўтары падабралі для слоў ***мова*** і ***слова***? Настаўнік прапануе карткі з намаляванымі контурамі паравозіка і некалькіх вагонаў. У паравозік упісваюцца словы ***мова***,***слова***.

**Мова, слова**

Вучні па варыянтах перачытваюць вершы Авяр’яна Дзеружынскага “Прамяніся ярчэй і ярчэй…” і Уладзіміра Карызны “Роднае слова” і выпісваюць на кожны вагончык вобразнае слова ці выраз. *(****1‑ы варыянт:*** *простае, шчырае, роднае слова.* ***2‑і варыянт:*** *роднае, матчына, бы з крыніцы.)* Вучні слухаюць і спяваюць песню.

- Паразважайце, чаму паэты так ласкава і прыгожа называюць беларускую мову і слова. *(Па-першае, такім чынам выказваюць сваю любоў да мовы. Па-другое, хочуць паказаць яе важнасць у жыцці беларусаў. Па-трэцяе, выказваюць трывогу, клопат, каб яна не знікла.)*

Гучыць песня.

На **станцыі** пад назваю **“Славутая”** настаўнік прапануе дзецям самастойна разгадаць крыжаванку, створаную на аснове зместу тэкстаў Анатоля Клышкі “Францыск Скарына, альбо Як да нас дайшла кніга” і Янкі Сіпакова “Першы астраном” і інш.

**а**

**я**

**7**

**8**

**5**

**а**

**2**

**3**

**в**

**у**

**т**

**1С**

**л**

**4**

**6**

1. Прозвішча беларускага першадрукара. *(Скарына.)*

2. Нацыянальны музычны інструмент, пра які Алесь Пісьмянкоў у сваім вершы сказаў так:

Без (іх) немагчыма

Уявіць зямлю — Айчыну,

Бо і ў радасці, і ў скрусе

Любяць іх на Беларусі… *(Цымбалы.)*

3. Які вадаём называюць беларускім морам? *(Нарач.)*

4. “Беларускі мастак, скульптар, этнограф, археолаг, разьбяр, фалькларыст, фантаст”. *(Драздовіч.)*

5. Горад, у якім ткаліся славутыя паясы. *(Слуцк.)*

6. Першая частка прозвішча вядомага беларускага вучонага-астранома з‑пад Гродна. *(Пачобут.)*

7. Пра каго так сказаў аўтар старажытнай паэмы “Слова пра паход Ігаравы”?

Калі ў Полацку пазвоняць раным-рана

У святыя Сафіі званы,

Ён у Кіеве звон той пачуе… *(Чарадзей.)*

8. Якая жыхарка Полацка апісана ў наступных радках: “І ўсё сваё жыццё прысвяціла служэнню Богу і людзям: перапісвала ўласнаручна кнігі і будавала ў родным краі храмы, вучыла грамаце дзяцей і лячыла хворых”? *(Еўфрасіння.)*

**Станцыя “Бібліятэчная”.** Сам настаўнік ці запрошаны бібліятэкар знаёміць трэцякласнікаў з выставай кніг на патрыятычную тэму, прапануюць вучням паглядзець ілюстрацыі і пагартаць старонкі выданняў.

Рэфлексіўны этап

Ці спадабалася вам сённяшняе падарожжа? Чаму? Як вы адчувалі сябе на працягу заняткаў? Прадэманструйце свае пачуцці з дапамогай смайлікаў.

З набору смайлікаў вучні выбіраюць тыя, якія адпавядаюць іхняму стану, і дэманструюць іх настаўніку.

Смайлік з усмешкай сведчыць пра радасны і камфортны стан вучня. Падарожжа ўдалося.

Смайлік з нейтральным выглядам “твару” гаворыць пра некаторыя праблемы, якія ўзніклі ў трэцякласніка. Падарожжам вучань не зусім задаволены.

 “Пакрыўджаны” смайлік — гэта знак няўдалага падарожжа. Вучню патрабуецца дапамога, пэўныя рэкамендацыі.

Настаўнік аналізуе сітуацыю, ацэньвае дзейнасць асобных вучняў паводле дзесяцібальнай сістэмы норм адзнак.

Дамашняе заданне

Да заняткаў па тэме “Жывая кніга прыроды” вучням прапануецца прачытаць 10‑15 твораў з ліку прапанаваных настаўнікам: Эдзі Агняцвет. “Рэчка, рэчанька мая”; Лідзія Арабей. “Мікіткаў сон”; Алесь Асіпенка. “Прыгожая лісіца”; Змітрок Бядуля. “Скарб”; Алена Васілевіч. “Пажар”, “Калінавая рукавічка”; Галіна Васілеўская. “Як кот грыбы збіраў”; Авяр’ян Дзеружынскі. “Азбука птушак”; Уладзімір Дубоўка. “Шануйце ўсё жывое”; Мар’ян Дукса. “Сябры”; Кастусь Жук. “Зямныя лекары”; Васіль Жуковіч. “Слухай родную прыроду”; Якуб Колас. “Савось-распуснік”; легенда “Адкуль узяўся мядзведзь”; Георгій Марчук. “Як Агапка мальвы ўратавала”; Таццяна Мушынская. “Мая рабіна”; Рыгор Няхай. “Белая бярозка”; Міхась Пазнякоў. “Бярозка”; Алесь Пальчэўскі. “Верабейчык”, “Крыўда”, “Экзамен”; Яраслаў Пархута. “I заяц стаў зайцам...”, “Лесавічок” (казка пятая “Шалястунчыкі”; казка сёмая “Пацерка”; казка адзінаццатая “Сараканожка”; казка трынаццатая “Ластаўчыны дзеткі”); Генадзь Пашкоў. “Добрым будзь!”; Зіновій Прыгодзіч. “Выратаванне ластаўкі”; Аляксей Пысін. “Пісьмо птушак”; Пятро Рунец. “Ліпка”; Андрэй Хадановіч. “Хто жыве на дне ракі?”; Васіль Хомчанка. “Дзядоўнік”; Васіль Шырко. “Дзіўны кот”; Мікола Янчанка. “Яблычак”.